钦定古今图书集成/明伦汇编/官常典/第431卷 > 周
## 钦定古今图书集成/明伦汇编/官常典/第431卷 > 周

周制，大司马定军旅卒伍之制，以九伐正邦国。
按《周书周官》：“司马掌邦政，统六师，平邦国。”

〈蔡传〉《夏官》卿主戎马之事，掌国征伐，统御六军，平治邦国。平谓强不得凌弱，众不得暴寡，而人皆得其平也。军政莫急于马，故以“司马”名官。何莫非政，独戎政谓之政者，用以征伐而正彼之不正，王政之大者也。

按：《周礼》夏官司马。

〈订义〉王昭禹曰：“马者甲兵之具，王政所重，故自《夏官》卿一人至中士十有六人，皆以司马名官。”

“惟王建国，辨方正位，体国经野，设官分职，以为民极。”
乃立《夏官》司马，使帅其属而掌邦政，以佐王平邦国。

〈订义〉郑锷曰：“注谓政者，正也，上之所以正下也。《夏官》独谓政官司马有九法、九伐之制，所以正其不正，斯可谓之政矣。王者之于邦国，欲使各得其平，司马佐之以政则平也易矣。然政以平邦国，治职亦以平邦国，何也？治出于太宰则平之以道，政掌于司马则平之以政，治典则平于顺治之前，政典则平于叛违之后。”

政官之属：“大司马，卿一人；小司马，中大夫二人；军司
马，下大夫四人；舆司马，上士八人；行司马，中士十有
六人；旅下士三十有二人；府六人，史十有六人，胥三
十有二人，徒三百有二十人。”

〈订义〉黄氏曰：“司马置属，与五官稍异。小司马而下有军司马、舆司马、行司马、舆司马掌车，行司马掌卒，军司马兼掌之。军司马，如《天官》宰夫，《地官》乡师，以军名官，其职可知。”

凡制军，万有二千五百人为军。王六军，大国三军，次
国二军，小国一军。军将皆命卿。二千有五百人为师，
师帅皆中大夫。五百人为旅，旅帅皆下大夫。百人为
卒，卒长皆上士。二十有五人为两，两司马皆中士。五
人为伍，伍皆有长。一军则二府、六史、胥十人、徒百人。

〈订义〉薛平仲曰：“《周官》序官之例，未尝有序事之法，惟司马所载制军之事为详，而后官属之缓急始次第而举。岂非兵者国之大事，政典所用以平邦国者，其规画固当蚤正欤？自调民之法立，民之从事于军者，劳逸出入之相权，而力常有馀矣，于是万二千五百人为一军，有不容损益者。自制军之数立，国之有军者，内”外轻重之相制，而势可得合矣，于是王六军以至小国，一军，有降杀之逾陪焉。军有定制，帅其军者非威令素孚不行也，于是大为之将，而将皆命卿，小为之长，而长皆上士，有以定尊卑上下之志焉。军有帅，则文移之往来，政令之征召，有不可略，于是一军则二府、六史、十胥、百徒，有以为文书调度之备焉。举军政之要，莫先斯四者，先王规画，实为之井井绳绳而不紊，观叙事之法可考。

大司马之职，掌建邦国之九法，以佐王平邦国。

〈订义〉贾氏曰：此“九法”以下，皆言邦国，以施于诸侯为主。　郑锷曰：“九法皆佐王平邦国之典。然建牧、立监，太宰之事；设仪、辨位，大宗伯之事；制畿、封国，大司徒之事。大司马之所谓建者，特明其法以布告之

〈订义〉陈君举曰：“九畿九服，周制也。要之法度所及，止于六服。《书》云‘六服群辟，罔不承德’，其朝贡尽如礼，止于五服，《书》云‘六年五服一朝’是也。”

设仪辨位，以等邦国。

〈订义〉郑康成曰：“仪谓诸侯及诸臣之仪。辨，别也，别尊卑之位。”

进贤兴功，以作邦国。

〈订义〉郑锷曰：“见于德行之谓贤，见于事业之谓功，贤可尊也。受七命者进为八命之牧，受八命者进为九命之伯，功可录也。或加之以地，或进之以律，进其贤者则不贤者自砺，兴其功者则无功者知奋，邦国可作。”

建牧立监，以维邦国。

〈订义〉郑康成曰：“此即《大宰》建其牧，立其监。”　林椅曰：“乃属长连帅之比。”

制军诘禁，以纠邦国。

〈订义〉《郑锷》曰：“无曲防，无遏籴，无有封而不告，无以妾为妻，是谓诘禁。有军以驭其乱，有禁以诘其违，则邦国可纠矣。”

施贡分职，以任邦国。

〈订义〉王昭禹曰：“贡以物言，施贡则各以其所有，职以事言，分职则各以其所能，施贡以任其财，分职以任其力，此之谓任邦国。”

简稽乡民，以用邦国。

〈订义〉王昭禹曰：“万二千五百家为乡，大国三乡，次国二乡，小国一乡，所以处民也。简，选也，稽，考也。简其强弱，稽其多寡，然后众可用，故曰：‘以用邦国。

均守平则以安邦国’。”

〈订义〉郑锷曰：“城郭沟池任其万民、便其守御，无使国大而所守者狭、国小而所守者广，匡人达法则以匡邦国，使无敢反侧以听王命，无使职贡，宜轻者或过乎则，宜重者或不及乎，则，守均则力不困，则平则心不疑而邦国可安。”

“《比》小事大”，以和邦国。

〈订义〉郑康成曰：“比犹亲，使大国亲小国，小国事大国，相合和也。”《易比象》曰：“先王以建万国，亲诸侯，

以九伐之法正邦国。”

〈订义〉郑锷曰：“诸侯有罪，轻重不一，至用兵以诛讨之，必声其罪。《左氏》曰：‘有钟鼓曰伐’，言声其罪也。

冯弱犯寡则眚之。”

〈订义〉郑康成曰：“冯犹乘陵也。言不字小而侵侮之，

贼贤害民则伐之。”

〈订义〉《郑锷》曰：“伐如伐木之伐，去其根本，勿使再生之理。贤足以长民，贼之是不义；民者邦所恃，害之是不仁。声罪而伐，翦夷去之。”

暴内陵外则坛之。

〈订义〉《郑锷》曰：“暴内则为恶于国中，陵外则肆侮于四邻，不可以为君，宜除而去之，如除地为𫮃之坛，

野荒民散则削之。”

〈订义〉郑锷曰：“王者量地以制邑、度地以居民，为诸侯者，有田野不能治至于荒芜，有人民不能聚至于离散则不能保有其大也，故削之使小，如汉削诸侯王郡是也。”

负固不服则侵之。

〈订义〉郑康成曰：“负犹恃也。固，险可依以为固也。不服，不事大也。”

贼杀其亲，则正之。

〈订义〉郑康成曰：“正之者执而治其罪。”

放弑其君，则残之。

〈订义〉郑康成曰：“放，逐也；残，杀也。”

犯令陵政则杜之。

〈订义〉郑锷曰：“犯令以诸侯而抗天子之命，陵政以诸侯而侵天子之权。”

外内乱，鸟兽行，则灭之。

〈订义〉郑康成曰：“《王霸记》曰：‘悖人伦，外内无以异于禽兽，则诛灭去之也’。”